钦定古今图书集成/明伦汇编/官常典/第742卷 > 郭应响
## 钦定古今图书集成/明伦汇编/官常典/第742卷 > 郭应响

按《福建通志》：“应响，字希声，福清人。万历丙午解元，授
祁州守，擢刑部员外郎，转户部，督理甘固粮储兼三
边赞画，驻节兰州。时有叛兵过兰杀将，屯营金城关
外。应响乃遣曹明辅入谕，叛卒皆感泣立馘，四凶匍
匐解散，兰民始定。数上封事，言铳车法，朝廷嘉之，遂
擢兵备榆林。道经鄜延，适前任为贼害于甘泉，人人”
震恐。督抚久廉应响名，强留之署，应响欣然受命。以
鄜为三秦咽喉，日练兵剿贼，擒斩贼魁无算。贼因欲
甘心于鄜，纠众三千馀从间道潜入。应响闻惊，仗剑
出署，四顾无锐卒可呼，乃急领家丁六七人诣北关，
而贼已乌集，独力与抗，尚手刃三贼，众寡不敌，竟以
身殉。事闻，赠太常寺卿，予祭葬荫恤，谥《忠烈》。